נשיא רוסיה יחגוג מחר (ראשון) 60 סתווים וסקר חדש מגלה כי הוא עדיין אהוד על נשות המדינה. על פי הסקר, אחת מכל חמש נשים ברוסיה מוכנה להתחתן עם הנשיא.
כנראה שפוטין, שנוהג להצטלם בפוזות מאצ'ואיסטיות כגון רכיבה חשופת חזה על סוס, צייד חיות בר או נהיגה במכונית פורמולה 1, עדיין שובר לבבות.
עוד עולה מהסקר שנערך על ידי חברת "לבאדה", כי 6% מהרוסיות השיבו כי הן בוודאות יתחתנו עם הנשיא. מנגד, 43% אמרו כי הן לא יצעדו איתו בשום אופן בדרכי האהבה הנצחית.
פוטין היה שמח לאהבה כזו גם במישור הפוליטי. כמעט מדי יום נערכות ברוסיה הפגנות נגד שלטונו בן 12 השנים. במשך הקיץ האחרון התייקרו מוצרי המחייה הבסיסיים וההמונים יצאו לרחובות להפגין נגד הממשלה. התחזיות הכלכליות לא אופטימיות והמחירים עתידים להמשיך ולטפס בימי החורף הקרבים.
אנליסטים כלכלים מעריכים כי לרוסיה יגמרו בקרוב המזומנים לתשלום משכורות ופנסיה, אלא אם היא תצליח לאושש את מאגרי האנרגיה שלה. פוטין החל לאחרונה בתכנית התאוששות כלכלית והוא מנסה להפוך את המדינה לכזו שתלויה פחות בייבוא אנרגיה מבחוץ ויותר בנויה על תעשיות הייטק.
למרות זאת הביקורות על הנשיא במערכת הפוליטית הרוסית קשות. "פוטין לא הזיז אצבע לשנות את הכלכלה שיצר במשך 12 שנות שלטונו, והוא לא יכול ריאלי בניסיון לעשות את השינוי הזה עכשיו", אמר סטאניסלב בלקובסקי, יועץ פוליטי לשעבר עם קשרים ענפים בקרמלין.